Na osnovu člana 2. stava 3. tačke h, člana 7. tačke e, člana 39. i člana 42. Zakona o Centralnoj banci Bosne i Hercegovine (“Službeni glasnik Bosne i Hercegovine”, broj 1/97, 29/02, 8/03, 13/03, 14/03, 9/05 i 76/06), Upravno vijeće Centralne banke Bosne i Hercegovine na 4. sjednici od 25. aprila 2007. godine, donosi

**O D L U K U**

**o izdavanju, osnovnim obilježjima i puštanju u opticaj**

**dodatnih količina novčanica konvertibilne marke**

**u apoenima od 50 KM i 100 KM**

1. Centralna banka Bosne i Hercegovine (u daljem tekstu: Centralna banka) izdaje i pušta u opticaj dodatne količine novčanica konvertibilne marke (u daljem tekstu: KM), kao zakonito sredstvo plaćanja u Bosni i Hercegovini, u apoenima od 50 KM i 100 KM dizajna Federacije Bosne i Hercegovine i Republike Srpske.

2. Novčanice iz tačke 1. ove odluke imaju osnovna obilježja i tehničke karakteristike u svemu utvrđene Odlukom o izdavanju i puštanju u opticaj novčanica konvertibilne marke ("Službeni glasnik BiH", broj 10/98 i 11/02), s tim da se s lica novčanica nalazi potpis guvernera “Kemal Kozarić” i godina štampanja "2007" koja je štampana ispod potpisa i riječi "guverner" i imaju kvalitetniju zaštitu.

3. Novčanice iz tačke 1. ove odluke puštaće se u opticaj počev od 1. maja 2007. godine.

4. Ova odluka objaviće se u “Službenom glasniku BiH”, “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

UV broj: 260 /07 Predsjedavajući

25. april 2007. godine Upravnog vijeća Centralne banke

S a r a j e v o Bosne i Hercegovine

G U V E R N E R

mr. Kemal Kozarić